Pa Mulungu, May 20
Aye [Lesa] ye ulengela’mba twikale na bumi ne kwenda.—Byu. 17:28.
Tuji na bishinka byavula bingi byafwainwa kwitulengela kusanchila Yehoba. Ye witupa bumi, kwa kubula aye inge tufwako. Witupa bupe bwanema bingi, buku wanji, Baibolo. Tumona Baibolo amba Mambo a Lesa byonkatu bena Kilishitu ba mu Tesalonika byo beatambwijile. (1 Tesa. 2:13) Na mambo a kuba tuji na Mambo a Lesa, tufwenya kwipi ne Yehoba, kabiji ne aye ufwenya kwipi ne atweba. (Yako. 4:8) Shetu wa mwiulu witupa munema mukatampe wa kwikala mu jibumba janji. Tumusanchila bingi pa kino. Nyimbi wa masalamo waimbile’mba: “Musanchilai Yehoba, mambo wawama; butemwe bwanji bubula kwaluka bo bwa myaka ne myaka.” (Sala. 136:1) Mu Salamo 136, byambo bya kuba’mba “butemwe bwanji bubula kwaluka bo bwa myaka ne myaka” bitaanwamo bimye 26. Umvwe twatwajijila kwikala ba kishinka kwi Yehoba ne ku jibumba janji, tukemwena kufika kwa bino byambo, mambo tukekala myaka ne myaka! w16.11 3:18, 19
Pa Kimo, May 21
Byonkatu bundengamambo byo bwatwelele pano pa ntanda mu muntu umo, ne lufu nalo lwaishijile mu bundengamambo, byonkabyo lufu lwakumbene ku bantu bonse mambo bonse balengele mambo.—Loma 5:12.
Kino kinembelo kitaanwa bimye byavula mu buku wa Nanchi Baibolo Waamba’mba Ka? Kimye kyo mufunjisha baana benu ne bantu bakwabotu kwingijisha uno buku, mutanga kino kinembelo pa kwisamba pa ene mambo Lesa o alengejile ntanda, pa bukuzhi, ne byo kikala inge muntu wafwa, mu bitango 3, 5, ne 6. Bino inge mwatanga Loma 5:12, bimye binga byo mulanguluka pa bulunda bwenu na Yehoba, pa byubilo byenu, ne byo mwakonsha kuba pa kuba’mba mukekale na bumi bwa myaka ne myaka? Atweba bonse twafwainwa kuswa kuba’mba twi bandengamambo. Tulubankanya pa juba pa juba. Bino Lesa uvuluka’mba twafuma ku lukungu, kabiji witubila lusa. (Sala. 103:13, 14) Yesu witufunjishe’mba pa kulomba, tusashijilenga Lesa amba: “Mwitulekeleko mambo etu.” (Luka 11:2-4) Onkao mambo, kechi twafwainwa kutwajijila kwizhachisha pa mambo o twalengele kala inge Lesa witulekelako mambo ne. Pano bino, twakonsha kumwenamo bingi inge ketulanguluke pa byo etulekelako mambo. w16.12 1:1-3
Pa Kibiji, May 22
Aba benda mu buntunshi bata muchima ku bintu bya buntunshi.—Loma 8:5.
Bena Kilishitu bajinga mu Loma bafwainwe kulangulukapo bulongo pa bintu byo batelepo muchima mu bwikalo bwabo. Nanchi batele muchima ku “bintu bya buntunshi” nyi? Kyanema bingi ne atweba kulangulukapo pa buno bwipuzho. Ñanyi bintu byo twanemekesha mu bwikalo bwetu ne byo twatemwa kwambapo kimye kyonse? Ñanyi bintu byo tuba pa juba pa juba? Bantu bamo batatu muchima pa kutoma maalwa, kukeba kwikala mu nzubo yawama, kuvwala mafwashonyi a katataka, kwikala na mali avula, kuya na kufwakasha ne bintutu bikwabo. Abino bintu kechi byatama ne, byo bikeba bantu bonse mu bwikalo. Vulukai kuba’mba Yesu waalwile mema ke binyu, kabiji Paulo naye wabuujile Timoti amba atomepo “tubinyu tucheche.” (1 Timo. 5:23; Yoa. 2:3-11) Nanchi Yesu ne Paulo baambilengatu pa maalwa kimye kyonse nyi? Nanchi beatemenwe, kya kuba byo bintutu byo besambangapo nyi? Ine. Nga atweba? Ñanyi bintu byo twanemeka mu bwikalo bwetu? w16.12 2:5, 10, 11
nya_Latn bem_Latn bem_Latn war_Latn bem_Latn bem_Latn war_Latn run_Latn bem_Latn